पाएं अपने शहर की ताज़ा ख़बरें और फ्री ई-पेपरडाउनलोड करें
युवाओं में वैक्सीनेशन के प्रति जागरूकता देखनी है तो आप जयपुर के गणगौरी बाजार के शहरी प्राथमिक स्वास्थ्य केंद्र चले आइए। पुरानी बस्ती स्थित इस स्वास्थ्य केंद्र के बाहर युवाओं की लंबी लाइन लगी थी। तपती दोपहरी में ये अपनी बारी का इंतजार करते रहे। इनके माथे पर तेज धूप की जरा सी शिकन नहीं थी। युवाओं ने एक स्वर में कहा- कोरोना को हराना है तो धूप और बरसात की परवाह छोड़नी होगी। अधिक से अधिक संख्या में आगे आकर वैक्सीनेशन कराकर ही इस महामारी को दूर भगा पाएंगे।
अपनी बारी का इंतजार
राजस्थान में तेजी से बढ़ रहे कोरोना संक्रमण के बीच 18 से 44 साल की उम्र वालों का 1 मई से वैक्सीनेशन शुरू हो गया है। रविवार को तेज गर्मी की परवाह न करते हुए बड़ी संख्या में शहरी प्राथमिक चिकित्सा केंद्र, पुरानी बस्ती लोग पहुंचे। भास्कर संवाददाता ने चिकित्सा केंद्र के अंदर प्रवेश किया तो वहां अंदर तक लंबी लाइन थी। वहां लोग टेबल पर चुपचाप बैठे हुए और कुछ खड़े रहकर अपनी बारी का इंतजार कर रहे थे। इस बीच वैक्सीनेशन टीम इन लोगों को सोशल डिस्टेंसिंग का पालन करने की हिदायत देती हुई नजर आई। वैक्सीनेशन प्रभारी डॉ. राजेश सोलंकी और फार्मासिस्ट वर्षा वैक्सीन लगवाने आए लोगों को जरूरी जानकारी दे रही थीं। उनके रजिस्ट्रेशन के डॉक्यूमेंट्स भी चेक किए जा रहे थे।
धूप से फर्क नहीं पड़ता
धूप में सड़क पर खड़ी आयुषी ने कहा कि कोरोना को जल्द ही खत्म करना होगा। युवाओं को सभी डर और भ्रम छोड़कर वैक्सीन लगवाने के लिए आगे आना होगा। इसके लिए तेज धूप या बारिश की परवाह नहीं करनी होगी। अब जरूरी यह है कि सबको कोरोना से बचाव के लिए वैक्सीन लगे। आयुषी अपने भाई के साथ वैक्सीन लगवाने आई थी। भाई-बहन ने कहा- वे काफी दिनों से वैक्सीन का इंतजार कर रहे थे।
एसएमएस से जानकारी
वैक्सीनेशन प्रभारी डॉ. राजेश सोलंकी ने बताया हम ऑनलाइन रजिस्ट्रेशन करवा चुके लोगों को ही वैक्सीन लगा रहे है। इनमें प्री रजिस्टर्ड लोगों में भी वे ही वैक्सीन लगवाने आ रहे है, जिनको इसके लिए मोबाइल पर मैसेज भेजकर बताया गया है। मैसेज में बाकायदा जगह और समय की जानकारी दी जा रही है। कब और कहां लगनी है। इसका फायदा यह हो रहा है कि केंद्र पर भीड़ इकट्ठी नहीं हो रही है।
80% रेस्पांस
डॉ. राजेश सोलंकी के अनुसार, 18 से 44 साल वालों का वैक्सीनेशन शुरू होते ही अच्छा रेस्पांस मिला है। करीब 80 प्रतिशत लोग केंद्र पहुंच रहे हैं। 45 वर्ष से ज्यादा उम्र वालों के वैक्सीनेशन में इतना अच्छा रेस्पांस नहीं था। 20 फीसदी ही लोग केंद्र पर आते थे।
12 केंद्रों पर सुबह 9 से शाम 5 बजे तक वैक्सीनेशन
- आइसोलेशन एसएमएस हॉस्पिटल - जेके लोन हॉस्पिटल - सेठी कॉलोनी सरकारी हॉस्पिटल - प्राथमिक चिकित्सा केंद्र, मोतीकटला सुभाष चौक -प्राथमिक चिकित्सा केंद्र, तोपखाना देश, चांदपोल -प्राथमिक चिकित्सा केंद्र, आदर्श नगर -प्राथमिक चिकित्सा केंद्र, महेश नगर -प्राथमिक चिकित्सा केंद्र, हरमाड़ा -प्राथमिक चिकित्सा केंद्र, पुरानी बस्ती -प्राथमिक चिकित्सा केंद्र, हवा सड़क, वार्ड नंबर 58 -राजकीय चिकित्सा केंद्र, बनीपार्क -हाईकोर्ट परिसर
तीसरे स्थान पर राजस्थान
केंद्र सरकार मई में पहले 15 दिनों के लिए राजस्थान को 17.34 लाख वैक्सीन आवंटित की है। यह सभी राज्यों में आवंटित होने वाले वैक्सीन में तीसरे स्थान पर है। पूरे देश में करीब 2.15 करोड़ वैक्सीन आवंटित होगी। इस हिसाब से राजस्थान को कुल वैक्सीन का 8 प्रतिशत आवंटित किया जाएगा। प्रदेश सरकार ने कोविशील्ड की 5.44 लाख वैक्सीन भी मंगवाई है। ऐसे में अगले 15 दिनों में हमारे राज्य में कुल 23 लाख वैक्सीन होगी। प्रदेश में 1 मई से 18 से 45 वर्ष के बीच उम्र वालों के भी वैक्सीन लगना शुरु हो गया है।
राजस्थान में 1.82 लाख से ज्यादा एक्टिव केस
कोरोना महामारी की दूसरी लहर में राजस्थान में हालात बेकाबू हैं। यहां संक्रमण की रफ्तार काफी तेज है। रोजाना 16 से 17 हजार नए कोरोना संक्रमित सामने आ रहे हैं। ऐसे में राजस्थान में 1 मई तक कोरोना के एक्टिव केसों की संख्या 1.82 लाख को पार कर गई। ऐसे में देश के कुल एक्टिव केसों का 5.5 प्रतिशत अकेले राजस्थान में हो गए हैं। देश में अभी कुल 32.76 लाख एक्टिव केस हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hne_Deva hin_Deva hne_Deva hin_Deva hin_Deva bho_Deva awa_Deva hin_Deva bho_Deva hin_Deva zho_Hant eng_Latn